走筆贈仙姑
作者：唐庚
朝代：宋

paragraphs: 仙姑八十春秋高，兩鬢墨黑無斑毛。
鹿胎冠子青紗袍，神風清峻真仙曹。
人生瞥忽如銷膏，是非海裏翻波濤。
五斗官米令人勞，安能俛首爭錐刀。
願仙乞我瓢裏一丸藥，武陵谿上抖擻世俗腥與臊。
不然教我蟬蜕羽化秘訣之一二，海山深處摘取王母千歲不熟之蟠桃。